寄台教王吉甫
作者：陳著
朝代：宋

paragraphs: 直溪之水清且洌，可以沃我老枯渴。
直溪之風空且闊，可以舒我窮鬰結。
自聞西來飛霞佩，使我南望片雲隔。
苦無筋力抗塵埃，徒有心事交冰雪。
長庚分光到寂寞，好風流閒無時節。
癭木豈是罍洗材，歜葅不登鼎俎列。
見何所見斯未信，取非所取毋乃褻。
俗眼滔滔鄂州花，古道卓卓元城鐵。
自昔甕城地最靈，而況金壇人更傑。
漫塘詞源有流傳，實齋理學素磨切。
忽乘朝陽下赤城，坐覺文星燦東浙。
龜手之藥或以封，皋皮之座嘯自徹。
糠粃在前吾不妨吾後，瓦注者巧吾但安吾拙。
教鐸重新雷霆鳴，儒流勇赴江河决。
弦誦洋洋正聲合，芹藻楚楚生香發。
北斗泰山收寶望，東觀蓬萊是途轍。
何時鐙前相對一杯酒，未見顔色惟看山中秋夜月。